Energia-pozitív közvilágítás
Balázs László és Bátai Roland , GE Lighting 

Konzorciumi partnereivel közösen olyan világítási rendszer koncepcióját dolgozta ki a GE Lighting, amely éves átlagban több energiát termel, mint amennyi a rendszer működtetéséhez szükséges. Az MTA Számítástechnikai és Automatizálási Kutató Intézettel, a Budapesti Műszaki és Gazdaságtudományi Egyetemmel, valamint az MTA Műszaki Fizikai és Anyagtudományi Intézetével együttműködésben kifejlesztett, infokommunikációs eszközökön alapuló intelligens vezérlőrendszer a legkorszerűbb, a környezet igényeihez automatikusan igazodó adaptív LED világítást, napenergia-termelést és energiatárolást integrál egységes rendszerbe. A fejlesztés céljai között szerepel egy új üzleti modell kipróbálása is, amelyben a közvilágítás üzemeltetői már nem egyszerűen csak fogyasztók, hanem az energiapiac aktív szereplőivé válnak. A 191 db lámpatestből, 21kWp teljesítményű napelemből és 18 kWh tárolókapacitású akkumulátorból álló rendszer Budapest XII. kerületében, a KFKI csillebérci telephelyén épült meg. A próbaüzem 2014 júliusában kezdődött és az év végéig tart. Az előadás a nyári időszak mérési eredményeit foglalja össze. A termelési és fogyasztási adatokon túl ismertetjük az adaptív világítás optimalizálásával és a napenergia-termelés előrejelzésével kapcsolatos tapasztalatokat.